

Ενημερωτικό σημείωμα – Ιανουάριος 2014



Συνδέοντας τη μάθηση με την απασχόληση

Tι έκανε το Cedefop κατά το 2013 και τι σχεδιάζει για το 2014

Μια ποιοτική επαγγελματική εκπαίδευση και κατάρτιση που να ανταποκρίνεται στις ανάγκες της αγοράς εργασίας αποτελεί προτεραιότητα για την Ευρωπαϊκή Ένωση, ιδίως δεδομένων των ανησυχητικά υψηλών ποσοστών ανεργίας, ειδικά των νέων, στα οποία οδήγησε η επιβράδυνση της οικονομίας. Η απασχολησιμότητα, οι δεξιότητες και τα επαγγελματικά προσόντα αποτελούν προϋποθέσεις για την οικονομική ανάκαμψη της Ευρώπης. 

Η βελτίωση της κατάρτισης, και η συνεπακόλουθη βελτίωση των προοπτικών απασχόλησης των νέων, αποτελεί βασικό άξονα του έργου του Cedefop, το οποίο επικεντρώνεται στη μεταρρύθμιση των συστημάτων κατάρτισης, τη δημιουργία δυνατοτήτων για τους πολίτες και στην κατανόηση της προσφοράς και ζήτησης δεξιοτήτων στην αγορά εργασίας. 

Ο ρόλος του Cedefop στην υποστήριξη των ευρωπαϊκών φορέων για την επαγγελματική εκπαίδευση και κατάρτιση κατά την περίοδο 2007-2012 αξιολογήθηκε πρόσφατα για λογαριασμό της Ευρωπαϊκής Επιτροπής (πλαίσιο 1). Τον Οκτώβριο του 2013 διορίστηκε διευθυντής του Κέντρου ο James Calleja (Τζέιμς Καλέγια). Διαμορφώνοντας το πρόγραμμα εργασίας για το 2014, ο νέος διευθυντής διασφάλισε τη συνέχεια του έργου του οργανισμού, ενώ παράλληλα προβλέπει ενισχυμένη υποστήριξη των αρμοδίων φορέων σε θέματα κατάρτισης, τόσο στην Ευρώπη όσο και στα κράτη μέλη. 



Εκσυγχρονισμός της εκπαίδευσης 

Τα συστήματα επαγγελματικής εκπαίδευσης και κατάρτισης πρέπει να είναι ανοιχτά, προσιτά και ευέλικτα, ώστε να προσφέρουν στους πολίτες τις απαραίτητες γνώσεις και δεξιότητες. Στο πλαίσιο της «Διαδικασίας της Κοπεγχάγης» για την ενίσχυση της συνεργασίας στην κατάρτιση και στη διά βίου μάθηση, τα 28 κράτη μέλη της ΕΕ, συν την Ισλανδία και τη Νορβηγία, έθεσαν στόχους για τη βελτίωση των συστημάτων τους. Σήμερα, εργάζονται για την επίτευξη των στόχων για το 2011-14, όπως αυτοί καθορίστηκαν στο ανακοινωθέν της Μπριζ.

Το Cedefop, που κλήθηκε να παρακολουθήσει αυτές τις εξελίξεις, καταγράφει σήμερα την πρόοδο που σημειώνει η κάθε χώρα με στόχο να δημοσιεύσει το 2014 μια πλήρη επισκόπηση της πολιτικής για την επαγγελματική εκπαίδευση και κατάρτιση στην Ευρώπη (1). Η έκθεση αυτή εξετάζει τα μέτρα που έλαβε η κάθε χώρα, π.χ. για τον περιορισμό του αριθμού των μαθητών που εγκαταλείπουν πρόωρα την εκπαίδευση και κατάρτιση, για τη βελτίωση των συστημάτων επικύρωσης της μη τυπικής και άτυπης μάθησης και για την ανάπτυξη της μαθητείας και άλλων μορφών μάθησης με βάση την εργασία. Αναμένεται ότι η έκθεση θα βοηθήσει τους κατά τόπους αρμόδιους να πάρουν αποφάσεις για το επόμενο στάδιο της διαδικασίας της Κοπεγχάγης. 



Πλαίσιο 1:	Σχετικά με το Cedefop

Το Cedefop (Ευρωπαϊκό Κέντρο για την Ανάπτυξη της Επαγγελματικής Κατάρτισης) είναι οργανισμός της Ευρωπαϊκής ΄Ενωσης που συνδράμει στη χάραξη πολιτικής για την επαγγελματική εκπαίδευση και κατάρτιση, με γνώμονα την ποιότητα της εκπαίδευσης και με στόχο την κοινωνική ενσωμάτωση όλων των πολιτών και την ενίσχυση της ευρωπαϊκής συνεργασίας. Για την περίοδο 2012-14 το Κέντρο έχει θέσει ως προτεραιότητα να συμβάλει:


	
στον εκσυγχρονισμό των συστημάτων επαγγελματικής εκπαίδευσης και κατάρτισης∙


	
στις σταδιοδρομίες και μεταβάσεις μεταξύ επαγγελματικού και εκπαιδευτικού βίου – σχετικά ζητήματα είναι η συνεχιζόμενη κατάρτιση, η μάθηση για ενήλικες και η μάθηση με βάση την εργασία∙


	
στην ανάλυση των αναγκών για δεξιότητες. 

 


Το Cedefop στηρίζει την Ευρωπαϊκή Επιτροπή, τα κράτη μέλη και τους κοινωνικούς εταίρους με έρευνες, ανάλυση πολιτικής και δικτύωση των παραγόντων του τομέα σε όλη την Ευρώπη. Ενημερώνει μέσω του δικτυακού τόπου και των εκδόσεών του, κοινωνικών δικτύων, καθώς και με τη διοργάνωση συνεδρίων και ημερίδων. 

Αξιολόγηση του Cedefop, 2013

Κάθε πέντε περίπου χρόνια, το Κέντρο αξιολογείται για λογαριασμό της Ευρωπαϊκής Επιτροπής. Η τελευταία αξιολόγηση αφορούσε την περίοδο 2007-12 και τα κύρια πορίσματά της είναι τα εξής:


	
Το Cedefop έχει εφαρμόσει με ιδιαίτερη επιτυχία τους στόχους που ορίζονται στον ιδρυτικό του κανονισμό.


	
Το έργο του Κέντρου όσον αφορά τον εκσυγχρονισμό των συστημάτων κατάρτισης και την ανάλυση των δεξιοτήτων εκτιμάται ιδιαίτερα. Το Cedefop αναγνωρίζεται παγκοσμίως ως κορυφαίο κέντρο εμπειρογνωμοσύνης όσον αφορά τα πλαίσια προσόντα και τις δεξιότητες. 


	
Αυτό που κυρίως προσφέρει το Κέντρο είναι οι ειδικές γνώσεις του προσωπικού του σε θέματα επαγγελματικής εκπαίδευσης και κατάρτισης. 


	
Η αξία του Cedefop φάνηκε ιδιαίτερα κατά την συμβολή του στην ανοιχτή μέθοδο συντονισμού.  


	
Εξίσου σημαντικό ρόλο έπαιξε το Κέντρο στην δημιουργία στενότερων δεσμών μεταξύ των διάφορων φορέων που εμπλέκονται σε θέματα κατάρτισης στην Ευρώπη. 


	
Το έργο του Κέντρου δεν επικαλύπτεται από τις δραστηριότητες άλλων ευρωπαϊκών, εθνικών ή διεθνών φορέων. 


	
Εν μέρει χάρις στον νέο δικτυακό τόπο του Κέντρου (μετά το 2010) αυξήθηκε κατά πολύ η μεταφόρτωση των στοιχείων και κειμένων του. 


	
Οι εκδηλώσεις του Cedefop κρίνονται ως υψηλής ποιότητας, ενώ εξίσου υψηλή είναι και η εκπεφρασμένη ικανοποίηση των συμμετεχόντων. 


	
Οι εργασίες του Κέντρου χαρακτηρίζονται αποδοτικές ως προς το κόστος.

 




Τα κοινά ευρωπαϊκά εργαλεία έχουν στόχο να προσδώσουν ευελιξία στα εθνικά συστήματα επαγγελματικής εκπαίδευσης και κατάρτισης. Αναμένεται ότι έτσι θα αυξήσουν τη διαφάνεια και θα κάνουν ευκολότερη την αναγνώριση των επαγγελματικών προσόντων, έτσι ώστε να μπορεί κανείς να περνάει εύκολα από ένα τμήμα του συστήματος εκπαίδευσης και κατάρτισης σε ένα άλλο (π.χ. μεταξύ γενικής και επαγγελματικής εκπαίδευσης), αλλά και από τη μια χώρα στην άλλη. Στόχος των ευρωπαϊκών εργαλείων και αρχών είναι επίσης να αναδεικνύουν κάθε είδος μάθησης, έτσι ώστε οι ενδιαφερόμενοι να μπορούν, όταν αναζητούν εργασία, να παρουσιάζουν όλες τις δεξιότητές τους, δηλαδή κι εκείνες που έχουν αποκτήσει από την εργασία τους, όχι μόνο τα τυπικά τους προσόντα. Το Cedefop συνεργάστηκε από την πρώτη στιγμή με την Ευρωπαϊκή Επιτροπή, τα κράτη μέλη και τους κοινωνικούς εταίρους για την ανάπτυξη ευρωπαϊκών εργαλείων και αρχών. Σήμερα, στηρίζει την εφαρμογή τους εντός των χωρών.

Το ευρωπαϊκό πλαίσιο [επαγγελματικών] προσόντων (ΕΠΕΠ), το οποίο θεσπίστηκε με σύσταση του Ευρωπαϊκού Συμβουλίου και Κοινοβουλίου το 2008, καθιστά ευκολότερη τη σύγκριση των τίτλων σπουδών από διαφορετικές χώρες. Το Cedefop στηρίζει τις 36 χώρες που εφαρμόζουν εθνικά πλαίσια [επαγγελματικών] προσόντων (ΕθΠΕΠ) ώστε να συνδέσουν ή να «αντιστοιχίσουν» τους χορηγούμενους τίτλους σπουδών με το ΕΠΕΠ. Μέχρι σήμερα, 21 χώρες έχουν ολοκληρώσει τη διαδικασία ενώ οι υπόλοιπες αναμένεται να το πράξουν μέχρι το 2015. 

Το ενδιαφέρον για τα πλαίσια προσόντων είναι πλέον παγκόσμιο. Η απογραφή του Cedefop για τα εθνικά πλαίσια, η οποία πραγματοποιήθηκε σε συνεργασία με το Ευρωπαϊκό Ίδρυμα Επαγγελματικής Κατάρτισης (ETF) και την UNESCO το 2013, δείχνει ότι 142 χώρες έχουν ήδη συστήσει ή εκπονούν τώρα πλαίσια προσόντων. Πολλές χώρες της ΕΕ έχουν χρησιμοποιήσει τα πλαίσια προκειμένου να επιφέρουν μεταρρυθμίσεις στα εθνικά συστήματα εκπαίδευσης και κατάρτισης. Τα πλαίσια προσόντων βασίζονται στα μαθησιακά αποτελέσματα, τα οποία δείχνουν τι ακριβώς μπορεί να κάνει κανείς μετά το πέρας οποιασδήποτε περιόδου μάθησης. Η προσέγγιση αυτή είναι πιο ευέλικτη από την παραδοσιακή, που αποδίδει μεγαλύτερη σημασία στο πού παρασχέθηκε και στο πόσο διήρκησε η μάθηση. Κατά το 2014, το Cedefop θα εξετάσει τον συνολικό αντίκτυπο των εθνικών πλαισίων προσόντων στις εθνικές πολιτικές.

Η χρήση του Europass εξακολουθεί να σημειώνει ρεκόρ. Πρόκειται για χαρτοφύλακα εγγράφων που δίνει τη δυνατότητα στους πολίτες να παρουσιάζουν το σύνολο των γνώσεων, δεξιοτήτων και ικανοτήτων τους μέσω ενός κοινού ευρωπαϊκού μορφότυπου, διαθέσιμου σε 27 γλώσσες. Περίπου 75 εκατομμύρια άνθρωποι έχουν πλέον επισκεφθεί τον δικτυακό τόπο του Cedefop (http://europass.cedefop.europa.eu) από το 2005 που εγκαινιάστηκε. Το 2013 ανακαινίστηκε και δέχθηκε 20,8 εκατομμύρια επισκέπτες. Από το 2005, 32 εκατομμύρια βιογραφικά σημειώματα δημιουργήθηκαν μέσω Διαδικτύου, εκ των οποίων τα 8,7 εκατομμύρια το 2013. Το Cedefop θα επιδιώξει κατά τη διάρκεια του 2014 να συνδέσει το Europass με άλλες διαδικτυακές πύλες σχετικές με την αναζήτηση εργασίας και να ενσωματώσει στο βιογραφικό σημείωμα Europass ένα εργαλείο για την αυτοαξιολόγηση των ενδιαφερομένων όσον αφορά τις δεξιότητές τους στις τεχνολογίες πληροφόρησης και επικοινωνίας. 

Στα κράτη μέλη εφαρμόζονται και άλλα ευρωπαϊκά εργαλεία, όπως το ευρωπαϊκό σύστημα ακαδημαϊκών μονάδων για την κατάρτιση (ECVET). Αυτό δίνει τη δυνατότητα να συνυπολογίζεται η κατάρτιση στο εξωτερικό για την απόκτηση τίτλων σπουδών στη χώρα καταγωγής. Υπάρχει επίσης η ευρωπαϊκή διασφάλιση ποιότητας στην κατάρτιση (EQAVET), η οποία καλλιεργεί την εμπιστοσύνη μεταξύ χωρών όσον αφορά την ποιότητα των τίτλων σπουδών. Τα εργαλεία αυτά δημιουργήθηκαν βάσει συστάσεων του Ευρωπαϊκού Συμβουλίου και Κοινοβουλίου. Το Cedefop συνεχίζει να παρακολουθεί την εξέλιξή τους και να συμβάλλει στην υλοποίησή τους. 

Η επικύρωση της μη τυπικής και άτυπης μάθησης αποτελεί έναν ακόμη τρόπο απόκτησης επαγγελματικών προσόντων. Το 2013 η Ευρωπαϊκή Επιτροπή ζήτησε από το Cedefop να αναλάβει την επικαιροποίηση της ευρωπαϊκής απογραφής για τη μη τυπική και άτυπη μάθηση. Το Κέντρο θα δημοσιεύσει τη νέα απογραφή το 2014 και θα συμβάλει στην επικαιροποίηση των ευρωπαϊκών κατευθύνσεων για την επικύρωση. Τηρώντας την εντολή που έχει λάβει σχετικά με τη σύσταση του Συμβουλίου και Κοινοβουλίου για την επικύρωση, το Κέντρο θα εξετάσει τα συστήματα επικύρωσης σε 33 χώρες.

Το 2014 το Cedefop θα συνεχίσει να υποστηρίζει την πολύγλωσση ευρωπαϊκή ταξινόμηση δεξιοτήτων, ικανοτήτων, επαγγελμάτων και επαγγελματικών προσόντων (ESCO). Το Κέντρο θα αναπτύξει τον τρόπο αναφοράς της ESCO στους τίτλους σπουδών της ΕΕΚ και θα διευρύνει την κάλυψη των διεθνών και τομεακών τίτλων σπουδών. Η στήριξη του Κέντρου προς την ESCO βασίζεται εν μέρει στο έργο του για τα μαθησιακά αποτελέσματα, θα συνεχιστεί δε η προσπάθεια σύνδεσης της ορολογίας για την ESCO η με την αντίστοιχη για τα μαθησιακά αποτελέσματα. Το 2014 το Cedefop θα δημοσιεύσει τη μελέτη του σχετικά με το πώς εφαρμόζονται τα μαθησιακά αποτελέσματα και πώς έχουν επηρεάσει τις πολιτικές για την εκπαίδευση και την κατάρτιση σε 33 χώρες.

Η συνοχή μεταξύ των ευρωπαϊκών εργαλείων, αρχών και λοιπών πρωτοβουλιών είναι απαραίτητη προϋπόθεση για την επιτυχία τους. Το Cedefop θα χρησιμοποιήσει την εκτενή εμπειρία του σε όλα αυτά τα μέσα προκειμένου να εξετάσει σημερινές και δυνητικές συνδέσεις μεταξύ τους. Το 2014 το Κέντρο θα εκπονήσει διάφορες σύντομες εκθέσεις ώστε να προσδιορίσει τους τρόπους με τους οποίους μπορούν διάφορες ξεχωριστές πρωτοβουλίες, όπως το ευρωπαϊκό σύστημα μεταφοράς ακαδημαϊκών μονάδων (ΕCTS) και το ECVET, να συνδεθούν ή να συνδυαστούν καλύτερα μεταξύ τους. Το Cedefop προγραμματίζει ένα συνέδριο για το 2014 όπου θα συζητηθούν τα συναφή πορίσματά του. Το έργο του στηρίζει επίσης την Ευρωπαϊκή Επιτροπή, η οποία σχεδιάζει να δημιουργήσει έναν ευρωπαϊκό χώρο δεξιοτήτων και επαγγελματικών προσόντων, προκειμένου να αποσαφηνιστούν τα επόμενα στάδια για τα ευρωπαϊκά εργαλεία και αρχές κατά την περίοδο 2015 και 2020. 

Για να γίνει o διά βίου επαγγελματικός προσανατολισμός πιο αποτελεσματικός, κατά το 2014 το Κέντρο θα αναλύσει τα αντίστοιχα εθνικά συστήματα. Θα δημοσιεύσει επίσης τα πορίσματά του όσον αφορά το πώς διαχειρίζονται οι εργοδότες το ηλικιακό φάσμα των εργαζομένων, και την ένταξη των μεταναστών στην αγορά εργασίας.

Το Cedefop δημοσιεύει περιγραφές των εθνικών συστημάτων επαγγελματικής εκπαίδευσης και κατάρτισης για όλα τα κράτη μέλη και, το 2013, δημοσίευσε ήδη συνοπτικές («Spotlight») περιγραφές για ορισμένες χώρες. Παρ’ όλα αυτά, η διαδικασία μεταρρύθμισης της κατάρτισης έχει οδηγήσει σε αυξημένη ζήτηση για στοιχεία που αφορούν την κάθε χώρα ξεχωριστά. 

Όσον αφορά την επαγγελματική εκπαίδευση και κατάρτιση και τη διά βίου μάθηση, το Cedefop ανταποκρίθηκε αναπτύσσοντας στατιστικούς δείκτες. Οι στατιστικές επισκοπήσεις ανά χώρα παρουσιάζουν τα δεδομένα που αφορούν την εκάστοτε χώρα σε σύγκριση με τον αντίστοιχο μέσο όρο της ΕΕ, ενώ συγκρίνονται και οι επιδόσεις κάθε χώρας ανά δείκτη. Το 2014 το Κέντρο θα επικαιροποιήσει τους δείκτες και θα ενισχύσει άλλες αναλύσεις εθνικών συστημάτων και εξελίξεων σχετικών με την επαγγελματική εκπαίδευση και κατάρτιση. 

Στηρίζοντας τις προσπάθειες για τη βελτίωση των εκπαιδευτικών συστημάτων, το Cedefop συνεργάζεται με τη Eurostat και τον ΟΟΣΑ για την ενίσχυση της διάθεσης και ποιότητας συγκρίσιμων ευρωπαϊκών και διεθνών δεδομένων. Καθώς η επαγγελματική εκπαίδευση είναι πολύ πιο ποικιλόμορφη σε σχέση με τη γενική εκπαίδευση, από άποψη περιεχομένου και οργάνωσης, η συλλογή αξιόπιστων και συγκρίσιμων δεδομένων είναι δυσκολότερη. Ωστόσο, υπάρχουν διαθέσιμα στοιχεία. Για να στηρίξει τη διαδικασία, το Cedefop θα δημοσιεύσει το 2014 αποτελέσματα έρευνας για τη συνεχιζόμενη επαγγελματική κατάρτιση και την εκπαίδευση ενηλίκων. Θα συνεχίσει επίσης να αναλύει τα δεδομένα της έρευνας του ΟΟΣΑ για τις δεξιότητες των ενηλίκων (έρευνα PIAAC). 

Επί σειρά ετών το Cedefop κατόρθωσε να διαχειριστεί και να συντονίσει ανταλλαγές εμπειριών μεταξύ αρμοδίων για τη διαμόρφωση πολιτικών στον τομέα της επαγγελματικής εκπαίδευσης και κατάρτισης μέσω του προγράμματος επισκέψεων μελέτης, το οποίο θα τερματιστεί τον Ιούνιο του 2014, καθώς ολοκληρώνεται το πρόγραμμα της ΕΕ για τη διά βίου μάθηση 2007-13. Συνολικά συμμετείχαν 2513 άτομα από 34 χώρες που σε ποσοστό 97% δήλωσαν πολύ ευχαριστημένοι ή ευχαριστημένοι από τη συμμετοχή τους. Μένουν ακόμη να πραγματοποιηθούν περίπου 160 επισκέψεις μελέτης μεταξύ Ιανουαρίου και Ιουνίου 2014.



Σταδιοδρομία και μετάβαση από την εκπαίδευση στην εργασία 

Τα συστήματα μπορεί να βελτιώνονται, αλλά πρέπει και οι άνθρωποι να έχουν την ευκαιρία να τα χρησιμοποιούν. Το Cedefop έχει ως στόχο να αυξάνονται οι ευκαιρίες για σταδιοδρομία και να γίνεται ευκολότερη η μετάβαση στην απασχόληση, σε κάθε ηλικία. Σε συνέχεια του ανακοινωθέντος της Μπριζ, το Κέντρο θα καταγράψει το 2014 τι επικρατεί στη μάθηση για τους ενήλικες με βάση την εργασία, και τη συνεχιζόμενη κατάρτιση, ενώ θα συντάξει οδηγό πολιτικής για την πρόσβαση και τη συμμετοχή στη συνεχιζόμενη κατάρτιση. Το Κέντρο θα δημοσιεύσει επίσης τα πορίσματά του σχετικά με το πώς μπορεί η διά βίου μάθηση να στηρίξει τη σταδιοδρομία και τη μετάβαση των ενηλίκων στον επαγγελματικό βίο. 

Τα πορίσματα της έρευνας του Κέντρου για την επαγγελματική ανάπτυξη των εκπαιδευτών στους χώρους εργασίας θα επιτρέψουν τη διαμόρφωση αρχών που θα διέπουν τις απαιτήσεις, όσον αφορά τις ικανότητες, αλλά και τις ευκαιρίες για συνεχιζόμενη επαγγελματική ανάπτυξη των εκπαιδευτών. 

Η μάθηση με βάση την εργασία υπό μορφή μαθητείας μπορεί να βοηθήσει τους νέους να βρουν εργασία. Το Cedefop στηρίζει την ευρωπαϊκή συμμαχία για θέσεις μαθητείας, η οποία εγκαινιάστηκε το 2013. Ορισμένες χώρες έχουν θεσπίσει θέσεις μαθητείας αλλά οι προδιαγραφές και τα προγράμματα πρέπει να επικαιροποιούνται συνεχώς. Άλλες χώρες προτίθενται να θεσπίσουν τέτοιες θέσεις με βάση την πείρα και την καλή πρακτική των υπολοίπων χωρών. Για το 2014 προγραμματίζεται συνέδριο με στόχο να συναντηθούν όσοι αναζητούν, αφενός, και όσοι προσφέρουν, αφετέρου, παραδείγματα καλής πρακτικής στη μαθητεία.



Ανάλυση δεξιοτήτων και ικανοτήτων

Για να βελτιωθεί η επαγγελματική κατάρτιση είναι χρήσιμο να γίνονται αντιληπτές οι τάσεις της αγοράς εργασίας. Το Cedefop συνεισφέρει στην «Ατζέντα για νέες δεξιότητες και θέσεις εργασίας» μελετώντας τις διαφαινόμενες ανάγκες σε δεξιότητες, με στόχο την καλύτερη αντιστοίχιση προσφοράς και ζήτησης.

Οι προγνώσεις του Cedefop σχετικά με την προσφορά και ζήτηση δεξιοτήτων επιτρέπουν τη διενέργεια συγκρίσεων μεταξύ 31 χωρών και παρέχουν μια πανευρωπαϊκή εικόνα της μεσοπρόθεσμης εξέλιξης. Τα δεδομένα των τελευταίων προγνώσεων, που είναι διαθέσιμα στο Διαδίκτυο και καλύπτουν χρονικό ορίζοντα έως το 2025, προβλέπουν σταδιακή ανάκαμψη της απασχόλησης. Το κύριο όμως μήνυμα είναι ότι, ακόμη και αν η οικονομική ανάκαμψη είναι ισχυρή, η Ευρώπη πρέπει να αλλάξει τον τρόπο με τον οποίο αναπτύσσει και χρησιμοποιεί τις δεξιότητες. Το 2014 το Cedefop δημοσιεύει νέες προγνώσεις ειδικά για τις διαφαινόμενες ανισορροπίες στην προσφορά και ζήτηση δεξιοτήτων. Επίσης το 2014 προγραμματίζει έρευνα σχετικά με τις αναντιστοιχίες των δεξιοτήτων στο σύνολο των χωρών της ΕΕ ώστε να καταγραφεί η συχνότητα και οι αιτίες αυτής της αναντιστοιχίας. 

Το 2013 το Κέντρο ενσωμάτωσε τα αποτελέσματα των προγνώσεών του στο πανόραμα δεξιοτήτων της ΕΕ, που αποτελεί κεντρικό σημείο πρόσβασης σε πληροφορίες σχετικά με τις ανάγκες σε δεξιότητες στην Ευρώπη, και περιλαμβάνει δεδομένα ανά κράτος. Από το 2014, και σε στενή συνεργασία με την Ευρωπαϊκή Επιτροπή, το Cedefop θα είναι υπεύθυνο τόσο για την ανάπτυξη του πανοράματος δεξιοτήτων στο Διαδίκτυο όσο και για το περιεχόμενό του. 

Στη μελέτη Δεξιότητες για μια πράσινη Ευρώπη, η οποία δημοσιεύτηκε το 2013, το Cedefop εξέτασε πώς η μετάβαση σε μια πιο πράσινη οικονομία μπορεί να δημιουργήσει θέσεις εργασίας. Για την ευαισθητοποίηση του κοινού σχετικά με το τι σημαίνει αυτή η μετάβαση, το Cedefop και ο ΟΟΣΑ διοργανώνουν από κοινού το δεύτερο φόρουμ για τις πράσινες δεξιότητες. 

Το 2012 το ETF, ο Διεθνής Οργανισμός Εργασίας και το Cedefop συνένωσαν την εμπειρία τους προκειμένου να εκπονήσουν μια σειρά από οδηγούς πρόγνωσης των αναγκών σε δεξιότητες, και να βοηθήσουν με τον τρόπο αυτό τις χώρες να αναπτύξουν αξιόπιστα στοιχεία. Το Κέντρο θα συνεχίσει το συγκεκριμένο έργο και κατά τη διάρκεια του 2014. Προγραμματίζονται οδηγοί με τομεακές προσεγγίσεις σε ζητήματα όπως η πρόγνωση των αναγκών σε δεξιότητες, οι αναντιστοιχίες δεξιοτήτων και έρευνες στις οποίες μετέχουν εργοδότες και επιχειρήσεις. Το Κέντρο μελετά επίσης τρόπους με τους οποίους μπορεί να χρησιμοποιηθεί η έρευνα του Eurofound για τους εργοδότες για να συλλέξει πληροφορίες σχετικά με τις δεξιότητες. Στην πόλη όπου εδρεύει, το Cedefop θα συνεχίσει να στηρίζει τον Δήμο Θεσσαλονίκης για τη δημιουργία ενός περιφερειακού συστήματος παρακολούθησης των εξελίξεων σχετικά με τις δεξιότητες.



Ένας αποτελεσματικός ευρωπαϊκός οργανισμός

Η εμπειρογνωμοσύνη του Cedefop χρησιμοποιήθηκε εκτενώς κατά το 2013 (πλαίσιο 2). Για το 2014, το έργο του Κέντρου σχεδιάστηκε προσεκτικά από το διοικητικό του συμβούλιο, στο οποίο εκπροσωπούνται οι κυβερνήσεις των κρατών μελών, η Ευρωπαϊκή Επιτροπή και οι κοινωνικοί εταίροι, ώστε να διασφαλίζεται η συνέχεια, η ποιότητα και η χρησιμότητα. 

Το Κέντρο εφαρμόζει προϋπολογισμό βάσει δραστηριοτήτων, καθώς και σύστημα μέτρησης επιδόσεων με βάση τον αντίκτυπο, την αποτελεσματικότητα, την αποδοτικότητας και τη συνάφεια. Το 2013 η εκτέλεση του προϋπολογισμού υπερέβη και πάλι το ποσοστό του 99,5 %. Οι λογιστικοί έλεγχοι επιβεβαίωσαν ότι οι διαδικασίες και οι έλεγχοι ήταν τακτικοί και αποτελεσματικοί. 

Ωστόσο, μεταξύ 2009 και 2013 το Cedefop χρειάστηκε να προβεί σε οριζόντιες περικοπές και να εφαρμόσει προϋπολογισμούς με μηδενική αύξηση. Για την περίοδο 2013-17 ζητήθηκαν περαιτέρω περικοπές σε προϋπολογισμούς και προσωπικό. Το Κέντρο έχει ήδη περικόψει διάφορες δραστηριότητες, ανακύπτουν ωστόσο νέες απαιτήσεις, π.χ. στο πλαίσιο του πανοράματος δεξιοτήτων ή της ευρωπαϊκής απογραφής για την επικύρωση. Πολλά μόνιμα καθήκοντα επίσης διευρύνθηκαν, ιδίως αυτά που αφορούν τη σύνταξη εκθέσεων περί πολιτικής και την υποστήριξη των ευρωπαϊκών εργαλείων και αρχών. Πρόκειται για ουσιώδη καθήκοντα για τα οποία απαιτείται η ανάληψη μεσοπρόθεσμων υποχρεώσεων όσον αφορά τους πόρους. Το μέγεθος του Κέντρου και η φύση του έργου που επιτελεί αφήνουν μικρά περιθώρια για βελτίωση της αποδοτικότητας. Κατά συνέπεια, ο περιορισμός των οικονομικών πόρων και του ανθρώπινου δυναμικού αυξάνει τον κίνδυνο να μην μπορέσει το Κέντρο να ανταποκριθεί στα διάφορα αιτήματα που του απευθύνονται.

Κατόπιν της εξωτερικής αξιολόγησης, ο ιδρυτικός κανονισμός του Cedefop ενδέχεται να αναθεωρηθεί προκειμένου να ληφθούν υπόψη οι σημαντικές αλλαγές στο έργο του που μεσολάβησαν μετά την ίδρυσή του, το 1975. Η προοπτική αυτή οφείλεται στην υψηλή πολιτική προτεραιότητα της επαγγελματικής εκπαίδευσης και κατάρτισης και στα νέα καθήκοντα, που δείχνουν ότι το Cedefop όχι απλώς δεν επαναπαύεται στις δάφνες του, αλλά αντιμετωπίζει συνεχώς αυξανόμενο ενδιαφέρον και απαιτήσεις για τις υπηρεσίες του.


Πλαίσιο 2: Χρησιμοποιώντας την εμπειρογνωμοσύνη του Cedefop


	Τα έγγραφα πολιτικής της ΕΕ που αναφέρονται στο έργο του Cedefop αυξήθηκαν από 169 το 2012 σε 173 το 2013. Αρκετά από αυτά αναγνωρίζουν ρητά τα έργο του Cedefop και ορισμένα συνιστούν περαιτέρω χρήση της εμπειρογνωμοσύνης του.

	Αυξήθηκε επίσης η ζήτηση για εκδόσεις του Cedefop, είτε διαδικτυακές είτε επί χάρτου. 69 000 ενημερωτικά σημειώματα του Cedefop, τα οποία δημοσιεύονται σε εννέα γλώσσες, τηλεφορτώθηκαν το 2013, σημειώνοντας αύξηση κατά 13% έναντι του 2012. Επί συνόλου 857 000 τηλεφορτώσεων από τη διαδικτυακή πύλη του Cedefop, 636 000 ήταν εκδόσεις, γεγονός που συνεπάγεται αύξηση 12% σε σχέση με το 2012.

	Η παρουσία του Cedefop στο χώρο των κοινωνικών δικτύων αυξήθηκε ραγδαία. Μέχρι τα τέλη του 2013 περισσότερα από 4 300 άτομα ακολουθούσαν το Cedefop στο Facebook (έναντι 2 700 στα τέλη του 2012) και οι αντίστοιχοι χρήστες του Twitter ξεπέρασαν τους 2 000 (1 300 στα τέλη του 2012) ενώ εγκαινιάστηκε και η πρακτική της ζωντανής ανταπόκρισης στο Τwitter από εκδηλώσεις του Κέντρου.

	Το 2013 το Kέντρο διοργάνωσε 135 συνέδρια και εκδηλώσεις στις οποίες έλαβαν μέρος 2 578 συμμετέχοντες. Η ποιότητα των εκδηλώσεων του Cedefop παρέμεινε σε υψηλό επίπεδο με ποσοστό 94% των συμμετεχόντων να τις χαρακτηρίζουν καλές ή πολύ καλές.

	Το συνέδριο με τίτλο Renewing VET to tackle skill mismatch - work based learning and apprenticeship for all, στο οποίο συμμετείχε η Επίτροπος Ανδρούλλα Βασιλείου, έτυχε πολύ θερμής υποδοχής.

	Τον Σεπτέμβριο του 2013 το Cedefop διοργάνωσε από κοινού με το Ευρωπαϊκό Κοινοβούλιο και τους ευρωπαϊκούς οργανισμούς ETF, Eurofound και EU-OSHA σεμινάριο με τίτλο The European social model - A key driver for competitiveness.

